O’Sullivan-klopjag ‘deel van ondersoek’Paul O’Sullivan (Foto: Who’s Who) Die klopjag wat Vrydag op die forensiese speurder Paul O’Sullivan (62) se kantoor in Sandton in Johannesburg uitgevoer is, is deel van ŉ voortslepende ondersoek. Maroela Media het vroeër berig Willie Spies, O’Sullivan en AfriForum se regsverteenwoordiger, het gesê die polisie het omstreeks 12:30 in “volle mag” daar opgedaag. “Paul was self nie by die kantoor nie, maar sy assistent, Sarah-Jane Trent, was wel,” het Spies gesê. Volgens Trent (32) het die polisie glo ŉ deursoeking- en beslagleggingslasbrief en dring daarop aan om op rekenaars, dokumente en kantoortoerusting beslag te lê. “Dit is vir ons problematies aangesien Paul en Sarah staatsgetuies is in die onafhanklike polisie-ondersoekdirektoraat (Opod) se korrupsieondersoek teen lt.genl. Khomotso Phahlane [die waarnemende polisiekommissaris].” Genl.maj. Sally de Beer, woordvoerder van die polisie, het gesê hulle ondersoek klagtes wat verband hou met intimidasie, afpersing, poging tot afpersing, bedrog en die wet op die onafhanklike polisieondersoek-direktoraat. “Hy het al voorgekom in verband met hierdie klagtes en die saak is uitgestel tot 17 Mei wanneer hy en sy medebeskuldigde, Sarah-Jane Trent, sal voorkom,” het De Beer verduidelik. “Ons het ŉ lasbrief gehad vir hierdie klopjag en het dit aan O’Sullivan se regsverteenwoordiger oorhandig. Daar is op die toneel inligting uit sekere elektroniese toestelle onttrek. Die feit dat hy die land verlaat het sonder om die ondersoekbeampte daarvan in kennis te stel is ŉ oortreding van sy borgtogvoorwaardes en sal deel uitmaak van die ondersoek,” het De Beer gesê. “Die polisie wil dit duidelik maak dat geen mens verhewe is bo die gereg nie. Ons sal aanhou ondersoek instel sonder vrees of begunstiging,” het De Beer bygevoeg. Niemand is vandag in hegtenis geneem nie. “Dit is nie eintlik polisiebeleid om kommentaar te lewer op sake wat nog ondersoek word nie, maar O’Sullivan het reeds sy kontakpersone in die media in kennis gestel van die klopjag,” het De Beer gesê.